ટી.વીના કાર્યક્રમો વીતેલા વર્ષને, તેની વેદનાઓને વિદાય આપે છે અને નવું વર્ષ વિશ્વને નવી આશાઓ આપશે તેવી શ્રદ્ધા વ્યક્ત કરે છે. વર્તમાનપત્રો પણ આવું જ કંઈક કરતાં હોય છે. નવું વર્ષ શરૂ થાય ત્યારે આપણને વિચાર તો આવી જ જતો હોય છે કે આ વર્ષ જશે કેવું ? આપણે આશા મિશ્રિત શંકાની નજરે કેલેન્ડર સામે જોઈએ છીએ…. અને દરેક દિવસ એવો વિચિત્ર રીતે, આકસ્મિક રીતે અને ખૂબ ઝડપી જાય છે કે તે નક્કી નથી કરી શકતા કે હવેના દિવસો કેવા જશે ! ત્યારે એવું કેમ નક્કી કરી શકાય કે નવું વર્ષ કેવું જશે ? કોઈ ઘટના વિશે ભવિષ્ય તો ભાખી ન શકાય, પણ પાછલા વર્ષના બનાવો પર નજર કરી વિચારતાં અને માનવવિકાસને નિહાળતાં કેટલુંક અનુમાન કરી શકાય કે નવું વર્ષ કેવું જશે.